recursal/SuperWikiNEXT-32B huggingface dataset:
Pyhä Birinus.
**Birinus** tai **Berin** eli **Pyhä Birinus** (k. 3. joulukuuta 650) oli Dorchesterin ensimmäinen piispa ja Wessexin apostoli. Beda Venerabiliksen mukaan paavi Honorius I lähetti Genovassa piispaksi vihityn Birinuksen levittämään kristinuskoa Englannin sisämaahan, jossa ei ollut lainkaan kristittyjä. Saavuttuaan Englantiin vuonna 634 Birinus kuitenkin totesi länsisaksit pakanoiksi ja päätti omistautua heidän käännyttämiseensä. Birinus onnistui käännyttämään Wessexin kuninkaan Cynegilsin vuonna 635 ja hänen poikansa Cwichelmin seuraavana vuonna. Myös Cwichelmin poika Cuthred kääntyi kristinuskoon. Cynegils ja Northumbrian kuningas Oswald antoivat Birinuksen perustaa piispanistuimen Dorciciin eli Dorchesteriin, joka oli tuolloin Wessexin pääkaupunki. Birinus rakennutti kaupunkiin useita kirkkoja ja kastoi monia sakseja kristityiksi.

Birinus haudattiin alun perin hänen Dorchesteriin perustamaansa kirkkoon, mutta Dorchester taantui sittemmin ja menetti piispanistuimensa. Piispa Headda siirsi Birinuksen jäännökset Winchesterin katedraaliin vuonna 680. Pyhän Birinuksen muistopäivä on 3. joulukuuta.

Lähteet
-------

1. 1 2  St. Birinus (Berin) *Catholic Encyclopedia*. Viitattu 24.2.2020. (englanniksi)
2. 1 2  Pyhä Birinus, Dorchesterin piispa Suomen ortodoksinen kirkko. Viitattu 24.2.2020.
3. ↑  St. Birinus *Catholic Online*. Viitattu 24.2.2020. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki
* Australia
* Vatikaani

 |
|  |
| Henkilöt | 
* Deutsche Biographie

 |

 |
**Toivo Nupponen** (28. lokakuuta 1897 Helsinki – 1. elokuuta 1978 Helsinki) oli suomalainen kalustealan yrittäjä ja yritysjohtaja, joka sai kauppaneuvoksen arvonimen.

Nupposen vanhemmat olivat tehtailija Mikko Nupponen ja Karolina Gustava Vikberg ja puoliso vuodesta 1919 sairaanhoitaja Aino Pitkäpaasi. Nupponen kävi ensin viisi luokkaa Helsingin suomalaista reaalilyseota ja sitten Suomen Liikemiesten Kauppaopiston 1917. Opintomatkoja hän teki useisiin eri maihin. Nupponen oli Oy Vihdin Puuseppien harjoittelija Lahdessa 1913, Kausalan Saha- ja Laivaliikkeen harjoittelija 1915, Lahden Kirjapaino- ja Sanomalehti Oy:n konttoripäällikkö 1917–1918, Osuuskunta Etelä-Suomen Karjakeskuksen konttoripäällikkö 1918–1919, Huonekaluliike Mikko Nupposen apulainen ja prokuristi vuodesta 1919, yhtiön Viipurin liikkeen ja tehtaan johtaja 1921–1940, toinen johtaja Lahdessa 1940 ja johtaja Helsingissä 1940–1942 sekä Huonekaluliike Mikko Nupponen Oy:n toimitusjohtaja vuodesta 1942 ja johtokunnan puheenjohtaja vuodesta 1954. Hän oli myös Korson Rakennuspuun Myynti Oy:n ja Rakennuspuu Oy:n perustaja ja johtokunnan puheenjohtaja vuodesta 1941. Kirjanpidon opettajana Lahden ammattikoulussa ja Lahden yhteiskoulussa Nupponen toimi 1918–1920. Hänellä oli myös erittäin monia luottamus- ja asiantuntijatehtäviä. Kauppaneuvoksen arvonimen Nupponen sai 1965.

Lähteet
-------

1. 1 2  Toivo Nupponen *Biografiasampo*. Viitattu 10.10.2022.
2. ↑  Kuolleet.  *Uusi Suomi*, 11.8.1978, nro 213, s. 4. Kansalliskirjasto. Viitattu 10.10.2022.
**Kuparifluoridi** (CuF2) on kupari- ja fluoridi-ionien muodostama epäorgaaninen ioniyhdiste. Yhdistettä voidaan käyttää muun muassa lasitteiden ja keraamien valmistamiseen, akkujen elektrodeina sekä katalyyttinä ja reagenssina orgaanisen kemian synteeseissä.

Ominaisuudet
------------

Huoneenlämpötilassa kuparifluoridi on väritöntä ja hygroskooppista kiteistä ainetta. Yhdisteen alkeiskoppi on trikliininen ja rakenne muistuttaa vääristynyttä rutiilin rakennetta. Kidevedettömän kuparifluoridin lisäksi tunnetaan myös kidevedellinen dihydraatti (CuF2·2H2O), joka on väriltään vaalean vihertävänsinistä. Kidevesi voidaan poistaa rakenteesta kuumentamalla vetyfluoridi-ilmakehässä. Yhdiste liukenee veteen ja vesiliuoksia kuumennettaessa muodostuu kuparihydroksifluoridia ja kuparioksifluoridia.

Valmistus ja käyttö
-------------------

Kuparifluoridia voidaan valmistaa kuparin ja fluorin välisellä reaktiolla tai kuparioksidin, -karbonaatin tai kuparihydroksifluoridin ja vetyfluoridin reaktiolla.

Cu + F2 → CuF2
CuO + 2 HF → CuF2 + H2O
CuCO3 + 2 HF → CuF2 + CO2 + H2O
Kuparifluoridia voidaan käyttää keramiikan värjäykseen ja emalien valmistukseen. Sitä käytetään myös hyönteismyrkyissä, hyvin tehokkaiden akkujen katodeissa, lisäaineena valuraudassa ja hitsausjuotteissa. Orgaanisen kemian synteeseissä kuparifluoridia käytetään fluoraavana reagenssina ja katalyyttinä useissa reaktioissa esimerkiksi alkeenien isomeroinneissa.

Lähteet
-------

1. 1 2 3 4  Pradyot Patnaik: *Handbook of inorganic chemicals*, s. 266-267. McGraw-Hill Professional, 2002. ISBN 9780070494398. (englanniksi)
2. 1 2 3 4 5 6  H. Wayne Richardson:*Copper Compounds, Kirk-Othmer Encyclopedia of Chemical Technology*, John Wiley & Sons, New York, 2003.
3. 1 2 3  Dayal T. Meshri:*Fluorine Compounds, Inorganic, Copper, Kirk-Othmer Encyclopedia of Chemical Technology*, John Wiley & Sons, New York, 2000.
4. 1 2 3  Thomas Scott, Mary Eagleson: *Concise encyclopedia chemistry*, s. 266. Walter de Gruyter, 1994. ISBN 978-3110114515. (englanniksi)
5. 1 2  Masakatsu Shibasaki & Motomu Kanai: *Copper(I) Fluoride and Copper(II) Fluoride, e-EROS Encyclopedia of Reagents for Organic Synthesis*, John Wiley & Sons, New York, 2007. Teoksen verkkoversio Viitattu 13.2.2021.
Abubakar Tafawa Balewa vuonna 1962.
**Alhaji Sir Abubakar Tafawa Balewa** (1912 – 15. tammikuuta 1966) oli itsenäistyneen Nigerian ensimmäinen pääministeri vuodesta 1960 vuoteen 1966.

Balewa kouluttautui opettajaksi ja opiskeli muun muassa Lontoon yliopistossa. Vuonna 1949 hän oli mukana perustamassa Northern People's Congress -puoluetta (NPC), jonka edustajana hänet valittiin Nigerian hallitukseen ensi kerran 1952. Vuonna 1957 hänet valittiin pääministeriksi, ja hän jatkoi tässä tehtävässä myös Nigerian itsenäistyttyä 1960 sovittuaan vallanjaosta presidentti Nnamdi Azikiwen kanssa. Balewan sovinnollinen tyyli auttoi pitämään parlamentin koossa, vaikka vastustus oli voimakasta.

Vuoden 1966 tammikuussa Balewa surmattiin Nigerian ensimmäisessä vallankaappauksessa, jonka tekivät siviilit.

Balewa tunnettiin myös kirjailijana. Hänen tunnetuin teoksensa on historiallinen romaani *Shaihu Umar*.

Lähteet
-------

1. 1 2  Huovinen, Pentti ja Siikala, Kalervo (toim.): *Maailmanpolitiikan kasvot*, s. 16. Helsinki: Weilin & Göös, 1963.
2. ↑  Balewa, Sir Abubakar Tafawa (1912-1966), Blackpast.org. Viitattu 26.10.2014.
3. ↑  Shaihu Umar, Amazon.com. Viitattu 26.10.2014.

  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Abubakar Tafawa Balewa 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |
**The Librarian 2 – paluu kuningas Salomonin kaivoksille** on järjestyksessään toinen yhdysvaltalaiselle TNT-kaapelikanavalle tuotetuista The Librarian -franchisen televisioelokuvista. Sarjassa huippuälykäs kirjastonhoitaja Flynn Carsen (Noah Wyle) suojelee kirjaston salaisessa osastossa säilytettäviä historiallisia ja usein maagisia esineitä. Se on jatkoa ensimmäiselle osalle *The Librarian – kohtalon keihäs* (2004).

Tämä televisioelokuvasarjan toinen osa alkaa vuoden kuluttua edellisen osan tapahtumista. Flynn Carsen on muuttanut äitinsä luota. Vaarallisilla etsintämatkoillaan hän on löytänyt muun muassa kristallikallon. Palattuaan kotiin syntymäpäiväjuhliltaan hän havaitsee asuntonsa myllätyn. Flynniltä ryöstetään hänelle postissa samana päivänä lähetetty kirje. Kirjeessä oli Kuningas Salomonin kaivoksien sijainnista vihjeitä antava kartta. Flynnin esimiehen Judsonin (Bob Newhart) mukaan kaivokseen kätketty Salomonin kirja antaa lukijalleen vallan hallita aikaa ja avaruutta, joten kirja on pidettävä salassa. Flynn lähtee varkaan perään.

Sarjan seuraava osa oli *The Librarian 3 – Juudaksen maljan kirous* (2008).

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:The Librarian: Return to King Solomon's Mines
**Martin Boyle** (s. 25. huhtikuuta 1993 Aberdeen, Skotlanti, Yhdistynyt kuningaskunta) on skotlantilais-australialainen jalkapalloilija, pelipaikaltaan hyökkääjä. Hän on pituudeltaan 172-senttimetrinen. Hän edustaa Skotlannin Valioliigassa pelaavaa Hiberniania.

Boyle on pelannut Skotlannin Valioliigassa Dundeen ja Hibernianin joukkueissa kauden 2021–2022 loppuun mennessä 155 ottelua ja tehnyt niissä 33 maalia. Hän oli kaudella 2020–2021 liigan runkosarjan maalintekijätilastossa jaetulla kolmannella sijalla 11 maalillaan. Hän oli voittamassa Skotlannin cupia kaudella 2015–2016 Hibernianin joukkueessa. Tammi-kesäkuussa 2022 hän pelasi Saudi-Arabian liigassa Al Faisalyn joukkueessa.

Boyle pelasi Australian A-maajoukkueessa ensimmäisen kerran marraskuussa 2018 ystävyysotteluissa Etelä-Koreaa ja Libanonia vastaan, ja jälkimmäisessä ottelussa hän teki kaksi maalia. MM-karsinnoissa hän on tehnyt maalin kesäkuussa 2021 Nepalia, syyskuussa 2021 Kiinaa ja lokakuussa 2021 Omania vastaan. Hän on pelannut elokuun 2022 loppuun mennessä 17 A-maaottelua, joista 15 ottelua avauskokoonpanossa.

Martin Boylen puoliso on skotlantilainen jalkapalloilija Rachael Boyle, omaa sukua Small. Heille syntyi tytär vuonna 2018.

Lähteet
-------

1. 1 2 3  Martin Boyle Transfermarkt-sivustolla (englanniksi)
2. ↑  Martin Boyle joins wife Rachael in signing new long-term Hibernian contract *FourFourTwo*.  26.8.2020. Viitattu 5.9.2022. (englanniksi)
3. ↑  Morrison, Jenny: Hibs and Scotland star celebrates pitch-perfect birth of baby daughter *Daily Record*.  16.9.2018. Viitattu 5.9.2022. (englanniksi)
**Kupariasetaatti** ((CH3COO)2Cu) on kupari- ja asetaatti-ionien muodostama ioniyhdiste. Yhdistettä voidaan käyttää muun muassa väriaineena, fungisidinä, katalyyttinä ja korroosionestoaineena.

Ominaisuudet
------------

Kupariasetaatti tunnetaan sekä kidevedettömänä muotona että kidevedellisenä monohydraattina ((CH3COO)2Cu·H2O). Kidevedetön yhdiste on väriltään tummanvihreää ja monohydraatti on vihertävän sinistä. Monohydraatin rakenne on dimeeri, jossa kukin kupari-ioni on sitoutunut neljään asetaatti-ioniin ja yhteen vesimolekyyliin. Kupariasetaatti liukenee veteen ja eräisiin orgaanisiin liuottimiin kuten etanoliin, pyridiiniin ja vähäisissä määrin dietyylieetteriin ja glyseroliin.

Valmistus ja käyttö
-------------------

Kupariasetaattia voidaan valmistaa liuottamalla emäksistä kuparisuolaa kuten kuparihydroksidia tai kuparikarbonaattia etikkahappoon. Toinen valmistustapa on kuparisulfaatin vesiliuoksen ja kalsium- tai lyijyasetaatin välinen reaktio, jonka tuotteena muodostuva niukkaliukoinen kalsium- tai lyijysulfaatti voidaan suodattaa, ja kupariasetaatti jää liuokseen. Näin muodostuu kupariasetaatin monohydraattia, josta kidevesi voidaan poistaa kuumentamalla 90 °C:n lämpötilaan.

Cu(OH)2 + 2 CH3COOH → (CH3COO)2Cu + 2 H2O
CuSO4 + (CH3COO)2Ca → (CH3COO)2Cu + CaSO4
Kupariasetaattia voidaan käyttää värjäämään tekstiilejä sekä ainesosana painomusteissa ja värikopiokoneissa. Emäksiset kupariasetaatit, jotka tunnetaan espanjanvihreän nimellä ovat kupariasetaatin sekä kuparihydroksidin tai -oksidin seoksia. Kupariasetaattia voidaan myös käyttää puunsuoja-aineena homeita vastaan ja maataloudessa fungisidinä. Sitä käytetään myös päällystettäessä metalleja elektrolyyttisesti kuparilla. Orgaanisen kemian synteeseissä kupariasetaattia käytetään katalyyttinä muun muassa polymeroinneissa, syklopropyyliryhmien muodostamisissa ja Lewis-happokatalyyttinä.

Lähteet
-------

1. 1 2 3 4 5 6 7  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 341. Helsinki: Consalen Consulting, 2009. ISBN 978-952-92-5627-3.
2. 1 2 3  Jun Zhang & H. Wayne Richardson: *Copper compounds, Ullmann's Encyclopedia of Industrial Chemistry*, John Wiley & Sons, New York, 2016. Viitattu 6.8.2017
3. 1 2  Thomas Scott, Mary Eagleson: *Concise encyclopedia chemistry*, s. 265. Walter de Gruyter, 1994. ISBN 978-3110114515. (englanniksi)
4. 1 2 3  Pierre Vogel & Jiri Srogl: *Copper(II) Acetate, e-EROS Encyclopedia of Reagents for Organic Synthesis*, John Wiley & Sons, New York, 2005. Teoksen verkkoversio Viitattu 6.8.2017
5. ↑  Päivi Hintsanen: Espanjanvihreä, verdigris *Coloria.net*. Viitattu 6.8.2017.
6. ↑  Richard P. Pohanish: *Sittig's Handbook of Pesticides and Agricultural Chemicals*, s. 254. William Andrew, 2014. ISBN 978-1455731480. Kirja Googlen teoshaussa (viitattu 6.8.2017). (englanniksi)

Aiheesta muualla
----------------

* Kuvia tai muita tiedostoja aiheesta **Kupariasetaatti** Wikimedia Commonsissa
Kellarilammen laavutKellarilampi, 2021**Kellarilampi** on Pudasjärvellä, Syötteen virkistysmetsän alueella Pytkynharjussa, sijaitseva melko pieni järvi. Kellarilammen pinta-ala on 4,08 hehtaaria ja rantaviivan pituus on 1,2 kilometriä. Kellarilampi kuuluu Iijoen päävesistöön ja näin ollen Pohjois-Pohjanmaan ELY:n ympäristövastuualueeseen.

Kellarilampi on helposti saavutettava retkikohde. Kellarilammelta löytyy kaksi laavua, grilli, kalastuslaituri ja esteetön kuivakäymälä. Kellarilammella on kilometrin pituinen, esteetön rengasreitti.

Kellarilammessa kasvaa luontaisesti ahventa ja muuta järvikalaa. Suositeltavat kalastustavat ovat onginta ja viehekalastus. Viehekalastukseen tarvitaan kuitenkin Metsähallituksen kohdelupa.

Lähteet
-------

1. ↑  Kellarilampi *Järvi-meriwiki*. Viitattu 17.9.2021.
2. ↑  Kellarilampi jarvi kalastus luvat kalaistutukset ravustus vesilinnun metsastys vedenlaatu lomamökit Pudasjärvi *www.kalapaikka.net*. Viitattu 17.9.2021.
3. ↑  Kellarilampi (61.251.1.011) *Järvi-meriwiki*. Viitattu 17.9.2021.
4. ↑  Syötteen kesäreitit *Luontoon.fi*. Viitattu 17.9.2021.
5. ↑  Pudasjärvi, Kellarilampi /Syötekeskus *SVK - Suomen Vapaa-ajankalastajien Keskusjärjestö ry*. Viitattu 17.9.2021.
**Keskijärvi** on kylä Joensuussa Kiihtelysvaaran alueella. Se sijaitsee Joensuu−Ilomantsi-tien läheisyydessä. Joensuuhun on matkaa 30 kilometriä, Kiihtelysvaaraan alle 20 kilometriä. Kylässä on noin 60 taloutta. Kokoontumispaikkana on kylätalo. Lähin kauppa on Heinävaarassa. 

Kylän alueella on Hiidenvaaran luontopolku, uimaranta, laavuja sekä urheilukenttä. Kylässä toimii ProAgria Pohjois-Karjalan kalanviljelylaitos.

Kylä on Keskijärven ja Ylisen rannalla. Järvi on houkutellut kylän alueelle paljon kesäasukkaita.

Keskijärvellä ja sen naapurikylällä Röksällä on yhteinen kylätoimikunta.

Keskijärven koulu toimi 1990-luvun alkuun asti. Alakoululaiset ovat sen jälkeen käyneet Heinävaaran koulua. Yläkoululaiset kulkevat Kiihtelysvaarassa.

Merkkihenkilöitä
----------------

Kylässä asui kansanedustaja ja puoluesihteeri Eino Poutiainen. Hänen muistolaattansa paljastettiin Keskijärven kylätalolla 23. heinäkuuta 2005. Sen on suunnitellut kuvanveistäjä Reetta Gröhn-Soininen.

Lähteet
-------

1. ↑  ProAgria Pohjois-Karjala (Arkistoitu – Internet Archive)
Antonov Airlinesin An-22
An-22 pystyy laskeutumaan myös päällystämättömille kiitoteille. An-22 laskeutuu Gaon kansainväliselle lentokentälle Malissa vuonna 2016
**Antonov An-22 "Antei"** (Nato-raportointinimi Cock) on Neuvostoliitossa Antonovin suunnittelema raskaiden lastien sotilaskuljetuslentokone. Lentokone oli ensimmäinen laajarunkoinen kuljetuslentokone, ja se on vielä nykyäänkin suurin potkuriturbiinimoottorikäyttöinen lentokone. Lentokone toimii neljällä Kuznetsov NK-12 -moottorilla. Jokaisessa moottorissa on kaksi vastakkaisiin suuntiin pyörivää potkuria paremman hyötysuhteen saavuttamiseksi. Lentokone suunniteltiin 1950-luvun loppupuolella, ja sen ensimmäinen lento tapahtui helmikuun 27. päivä 1965. Ensimmäisen kerran lentokone nähtiin Neuvostoliiton ulkopuolella Pariisin ilmailunäytöksessä 1965. Lentokonetta valmistettiin vuosina 1966-1976, ja sitä valmistettiin 69 kappaletta. Lentokonetta käytetään yhä raskaan rahdin kuljettamiseen. Lisäksi se on vielä Venäjän ilmavoimien käytössä.

Lähteet
-------

1. ↑  The Antonov An-22: The World's Largest Turboprop Aircraft *Simple Flying*.  27.9.2020. Viitattu 18.1.2021. (englanniksi)

Aiheesta muualla
----------------

* Kuvia tai muita tiedostoja aiheesta **Antonov An-22** Wikimedia Commonsissa
**Val d'Aran** on pieni Pyreneiden vuoriston ympäröimä laakso ja piirikunta (*comarca*) Lleidan maakunnan ja Katalonian itsehallintoalueen luoteiskulmassa, Espanjassa. Laakson pinta-ala on 634 neliökilometriä.

Val d'Aranin rajanaapureita ovat Ranska pohjoisessa, Aragonian itsehallintoalue lännessä sekä Katalonian piirikunnat Alta Ribagorça etelässä ja Pallars Sobirà idässä. Piirikunnan pääkaupunki on 4 838 asukkaan Vielha e Mijaran. Koko laakson väkiluku on 8 832 (2004). Suurin joki on Garonne, joka laskee Gascognen läpi Atlanttiin. Sadan metrin päässä Garonnesta alkunsa saava Noguera Pallaresa virtaa toiseen suuntaan kohti Välimerta.

Ennen vuonna 1948 rakennetun tunnelin avaamista laakso oli talvisin ilman suoraa yhteyttä vuorten eteläpuolelle. Tasavaltalaississit (Espanjan toisen tasavallan tukijat Espanjan sisällissodassa) hallitsivat aluetta toisen maailmansodan päättymisestä tunnelin avaamiseen.

Kieli
-----

Val d'Aran on oksitaania, tai tarkemmin ottaen gasconia ja vielä tarkemmin ottaen araneesia. Nimi itsessään on pleonasmi sillä se tarkoittaa *Laakson laaksoa* (*val* on gasconia ja *aran* tulee baskin sanasta *haran*), ja se kuvastaa laakson ainutlaatuista maantiedettä. Katalaaniksi laakson nimi on *Vall d'Aran* ja espanjaksi *Valle de Arán*.

Laakson asukkaat puhuvat gasconin murretta nimeltä aranés, joka on saanut vaikutteita aragoniasta ja katalaanista. Suurin osa arenésin puhujista puhuu sujuvasti myös espanjaa, katalaania ja ranskaa. Aranésia on opetettu alueen kouluissa säännöllisesti vuodesta 1984 lähtien, ja sillä on laaksossa virallisen kielen asema katalaanin ja espanjan ohella.

Hallinto
--------

Val d'Aran on jaettu kuuteen hallinnolliseen alueeseen (*terçons*), jotka ovat peräisin 1400-luvulta:

* Arties-Garós
* Castiero
* Lairisa
* Marcatosa
* Pujólo
* Quate Lócs

Val d'Aranin kunnat.
Laaksossa on yhteensä 33 kylää, jotka muodostavat yhdeksän kuntaa:

* Arres (67 asukasta)
* Bausen (51 asukasta)
* Bòrdes (217 asukasta)
* Bossòst (1 015 asukasta)
* Canejan (108 asukasta)
* Les (721 asukasta)
* Naut Aran (1 649 asukasta)
* Vielha e Mijaran (4 838 asukasta)
* Vilamòs (166 asukasta)

Val d'Aran on kuulunut Lleidan hiippakuntaan 1700-luvulta lähtien.

Talous
------

Pääasialliset tulonsa laakson asukkaat saavat talvisin laskettelukeskuksista ja kesäisin matkailusta. Perinteisempiä elinkeinoja ovat metsäteollisuus, karjankasvatus ja mehiläistenhoito, mutta nämä ovat menettäneet asemaansa laskettelukeskusten avaamisen jälkeen.

Alueella on monia keskiaikaisia kirkkoja.

Luonto
------

Vuorten luonto koostuu metsistä ja niityistä. Metsien valtapuita ovat kuusi, mänty ja pyökki. Niissä elää kauriita, villisikoja ja karhuja.

Useat Val d'Aranin luonnonvaraisista eläinlajeista ovat vaarassa hävitä alueelta. Ohjelmat muun muassa ruskeakarhun ja kiirunan suojelemiseksi on aloitettu.

Lähteet
-------

1. ↑  Vall d'Aran *Barcelona Tourisme*.  Arkistoitu 2.9.2017. Viitattu 13.3.2019.

Aiheesta muualla
----------------

* Kuvia tai muita tiedostoja aiheesta **Val d’Aran** Wikimedia Commonsissa

* Conselh Generau d'Aran (Arkistoitu – Internet Archive)
**Alajärv** (myös *Saaluse järv, Kõverjärv*) on Virossa Võrumaalla Rõugen kunnan Uue-Saalusen kylässä sijaitseva järvi.

Maantietoa
----------

Järvi on 380 metriä pitkä, 210 metriä leveä, ja sen pinta-ala on 6,3 hehtaaria. Se on rantaviivaltaan kolmion muotoinen ja rantaviivan pituus on 1,23 kilometriä pitkä. Sen syvyys on 8,8 metriä (tai 9,2 metriä ) ja sen keskisyvyys on 2,9 metriä. Järven kahden syvänteen välissä sijaitsee Mudasaar, joka peittyy korkeanveden aikana vedenpinnan alle matalikoksi.

Luontoarvoja ja luokittelu
--------------------------

Järvi luokitellaan limnologisesti oligotrofiseksi järveksi, jolla tarkoitetaan ravinnetasoltaan karua järveä (vir. *oligotroofne tai vähetoiteline*, OL). Silloin järven vedessä on vähän ravinteita ja siksi vedessä elävien bakteerien ja levien yhteinen biomassa jää myös pieneksi. Koko ravintoketju, joka on riippuvainen järven perustuotannon tarjonnasta, kärsii ravinnon vähyydestä ja silloin hyönteisten ja kalojen sekä laji- että yksilömäärät jäävät vähäisiksi.

Järven rannat ovat hiekkaisia ja rantavedessä on pohja hiekkaa tai mutaa. Järvessä on kaksi syvännettä, joiden väliin pintaan asti nouseva matalikko. Matalikolla kasvaa kasveja matalanvedenaikana, jolloin se ansaitsee nimensä Mudasaar. Kesäsin ja talvisin muodostuu syvänteisiin selkeät lämpötilakerrostumat. Vedenväri on vaalean kellertävän vihreä tai keltainen ja näkösyvyys on 3,9–4,8 metriä. Järvi on vesikasvillisuudestaan rikas 19 lajillaan. Siinä elää ainakin hauki, särki, lahna, suutari, ruutana, pasuri, sorva, kiiski ja made.

Vesistösuhteita
---------------

Alajärv kuuluu Võhandu jõen valuma-alueeseen, jossa sen lasku-uoma Holsta oja eli yläjuoksulla Voki oja on Iskna jõen sivuhaara. Alajärveen tulee oja Kavadi järvestä järven rannalla sijaitsevan maapadon alta. Järvestä lähtee kaksi ojaa kohti luodetta, missä oja yhtyvät toisiinsa Voki ojaksi. Siinä mielessä Alajärv on bifurkaatiojärvi. Lisäksi vesijärjestelyt sisältävät ominaisuuden, että Kavadi järven laskujoki on Iskna jõgi, jonne Voki ojakin yhtyy alempana. Järven valuma-alueen pinta-ala on 11 neliökilometriä. Iskna jõgi yhtyy Võhandu jõgeen 13 kilometrin päässä Kääpan taajaman lähellä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

Huomautuksia
------------

1. 1 2  Kohteen ympäristön kasvillisuutta, asutusta ja nimistöä on tarkistettu Internetin Google-, Bing- tai Yandex-karttapalvelusta käyttäen järven koordinaatteja.

Lähteet
-------

1. 1 2 3 4 5 6 7 8 9 10 11 12  Keskkonnaregister: Alajärv (VEE2143600) *Keskonnainfo*. Tallinna, Viro:  Keskkonnaministeerium. Viitattu 22.9.2020. (viroksi)
2. 1 2  Alajärv (Saaluse Alajärv, Saaluse järv, Kõverjärv, Veskijärv), kalapeedia.ee, viitattu 23.9.2020
3. 1 2  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 22.9.2020). (viroksi) (Arkistoitu – Internet Archive)
**Parannettu kalenteri** on gregoriaanisen kalenterin muunnos, joka eroaa tavallisesta gregoriaanisesta kalenterista siinä, että pääsiäinen määrätään todellisen kevät­päivän­tasauksen ja todellisen täydenkuun mukaan. Parannettu kalenteri keksittiin Saksassa 1600-luvulla, koska protestanttiset maat eivät voineet ottaa käyttöön gregoriaanista kalenteria sellaisenaan, mutta sen edut juliaaniseen verraten olivat selvät.

Ruotsi
------

Ruotsi, johon tuolloin myös Suomi kuului, siirtyi parannettuun kalenteriin vuonna 1753 jättämällä helmikuun lopusta 11 päivää pois. Monet uskoivat silloin menettäneensä 11 päivää elämästään. Kun Suomi liitettiin Venäjään, se ei siirtynyt takaisin juliaaniseen kalenteriin, jota Venäjällä vielä käytettiin, vaan autonomisena suuri­ruhtinas­kuntana sai pitää paitsi Ruotsin vallan aikaiset lait, myös parannetun kalenterin. 

Kun Ruotsi siirtyi gregoriaaniseen kalenteriin vuosina 1823 ja 1844 annetuilla kuninkaallisilla julistuksilla, Suomi jäi maailman ainoaksi maaksi, jossa vielä käytettiin parannettua kalenteria.

Suomi
-----

Koska parannettu kalenteri eroaa gregoriaanisesta vain pääsiäissäännön perusteella, autonomisessa Suomessa elettiin yleensä samassa tahdissa gregoriaanista kalenteria käyttävien maiden kanssa, mutta vuosina 1818, 1825, 1829 ja 1845 parannetun kalenterin pääsiäinen oli eri viikonlopulla kuin gregoriaanisen. Vuonna 1818 parannetun kalenterin määräämää pääsiäistä vietti Suomen lisäksi vielä Ruotsikin, ja vuosina 1825 ja 1829 parannetun kalenterin pääsiäinen oli sattumalta sama kuin juliaanisen kalenterin mukainen, mutta vuonna 1845 Suomi juhli ypöyksin pääsiäistä 30. maaliskuuta. (Gregoriaanisen kalenterin käyttäjät 23. maaliskuuta ja juliaanisen 27. huhtikuuta 1845).

Tapaus – oma pääsiäinen yhdellä autonomisella suuriruhtinaskunnalla – herätti jopa kansainvälistä huomiota. Seuraavan kerran samoin olisi sattunut vuonna 1869 (4. huhtikuuta, gregoriaanisen kalenterin mukaan 28. maaliskuuta), mutta vuoden 1869 alussa Suomi siirtyi gregoriaaniseen kalenteriin.

Lähteet
-------

* Oja, Heikki: *Aikakirja 2007*, s. 44–46. Helsinki: Helsingin yliopiston almanakkatoimisto, 2007. ISBN 952-10-3221-9. Teoksen verkkoversio (viitattu 16.6.2010).
* Heikki Oja: Aikakirja 2013 (pdf) *almanakka.helsinki.fi*. Viitattu 6.5.2013.

### Viitteet

1. ↑  Aikakirja 2013, s. 44
2. 1 2 3  Aikakirja 2013, s. 45
3. ↑  Easter date for 1845 (Arkistoitu – Internet Archive)
**Fredrik Oskar Teodor von Kothen** (20. maaliskuuta 1832 Viapori – 13. helmikuuta 1894 Väinänlinna) oli Venäjän keisarillisessa armeijassa palvellut suomalainen kenraalimajuri.

Fredrik Oskar Teodor von Kothenin vanhemmat olivat luutnantti Fredrik Gustaf von Kothen ja Hedvig Charlotta Schmidt ja puoliso vuodesta 1862 Nadežda Alexandrovna Levsina. Myös heidän pojistaan Alexanderista ja Mikaelista tuli kenraalimajureita. Fredrik Oskar Teodor von Kothen valmistui Paavalin kadettikoulusta Pietarista ja määrättiin vänrikkinä 15. kenttätykistöprikaatiin 1852. Aliluutnantiksi hänet ylennettiin 1854 Krimin sodan jälkeen, johon hän osallistui prikaatissaan, luutnantiksi 1856 ja alikapteeniksi 1862. Seuraavana vuonna Von Kothen tuli ensin 5. tykistödivisioonan esikunnan vanhemmaksi adjutantiksi ja sitten Vilnan sotilaspiirin tykistökomentajan adjutantiksi ja edelleen sotilaspiirin tykistön aluehallinnon esikunnan vanhemmaksi adjutantiksi. Hänet ylennettiin everstiluutnantiksi 1867 ja määrättiin 27. tykistöprikaatissa patterin päälliköksi 1871. Everstiksi von Kothen yleni 1875 ja kenraalimajuriksi 1888, jolloin hänet määrättiin 25. tykistöprikaatin komentajaksi. Hän kuoli tässä tehtävässä olleessaan helmikuussa 1894.

Lähteet
-------

1. 1 2  Fredrik Oskar Teodor von Kothen *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 29.2.2020)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kenraalit ja amiraalit

 |

 |
**Anders Thalus Ericsson** (1801–1891) oli ruotsalainen konepiirtäjä ja ruukinpatruuna joka oli mukana käynnistämässä konepajateollisuutta Suomessa. 

Ericssonin isä oli Eskilstunassa asunut tehtailija Anders Magnus Ericsson (1762–1829). Ericsson aloitti uransa konepiirtäjänä Samuel Owenin konepajassa Tukholmassa. Hän muutti toukokuussa 1836 Suomeen ja perusti yhdessä skotlantilaisen David Cowien ja Fiskarsin ruukin omistaneen John Jacob von Julinin kanssa höyrykoneita valmistaneen Suomen ensimmäisen konepajan *Fiskars Mekaniska Verkstadin* Fiskarsiin. Cowie ja Ericsson eivät kuitenkaan ajan mittaan olleet tyytyväisiä yhteistyöhön von Julinin kanssa ja niinpä he perustivat vuonna 1842 oman laivojen höyrykoneita ja höyrykattiloita valmistaneen konepajansa *Ericsson & Cowien* nimellä Turkuun. Molemmat siirtyivät kokonaan uuden yrityksen palvelukseen kun heidän sopimuskautensa von Julinin kanssa päättyi ja uusi konepaja pääsi aloittamaan toimintansa 1844. 

Ericsson meni naimisiin Suomessa Tammisaaresta kotoisin olleen Emilia (Emma) Catharina Feilcken kanssa. Ericsson myi osuutensa Turun konepajasta vuonna 1857 John Jacob von Julinin veljelle Erik Julinille ja konepajan toiminta jatkui nimellä *Cowie & Co*. Ericssonistä tuli Teijon ruukin osaomistaja vuodesta 1863 alkaen. Liiketoimissaan menestynyt Ericsson palasi Ruotsiin 1871 ja asui vimeiset vuotensa Tukholmassa.

Lähteet
-------

1. 1 2 3  Svenskt biografiskt lexikon (SBL) : Ericsson, släkt från Västmanland (Laxbro-Ramsbergsbrukssläkten)
2. 1 2  Erkki Härö : Höyrykonevalmistajia Suomessa (Internet Archive-linkki)
**Natan Samijlovitš Rybak** (ukr. Ната́н Самі́йлович Риба́к, 3. tammikuuta 1913 nykyisen Kirovohradin alueen Ivanivkan kylä – 2. syyskuuta 1978 Kiova) oli ukrainalainen neuvostokirjailija.

Natan Rybak syntyi juutalaisen virkailijan perheeseen. Hän opiskeli Kiovan kemian teknologian instituutissa ja työskenteli lehtien ja kustannusliikkeen toimittajana. Rybak oli Radjanski pysmennyk -kustantamon päätoimittaja vuosina 1940–1941 ja 1947–1954. Hän liittyi Neuvostoliiton kommunistiseen puolueeseen vuonna 1940 ja toimi toisen maailmansodan aikana sotakirjeenvaihtajana.

Rybakin parhaisiin teoksiin kuuluu historiallinen romaani *Pomylka Onore de Balzaka* ("Honoré de Balzacin virhe", 1940). Hänen kaksiosainen romaaninsa *Perejaslavska rada* (1948, 1953) kertoo Bohdan H’melnytskyin toiminnasta aikansa ideologian mukaan tulkittuna. Kirjailija sai siitä Stalin-palkinnon vuonna 1950.

Suomennettu teos
----------------

* *Perejaslavin Rada*. Suom. Vuokko Ahveninen. Petroskoi: Karjalan ASNT:n valtion kustannusliike, 1956.

Lähteet
-------

1. 1 2 3  Rybak Natan Samijlovitš *Entsyklopedija istoriji Ukrajiny*. Viitattu 31.3.2021.
2. ↑  Ukrainski sovetski pisatel Natan Rybak *Izdatelski dom "Birobidžan"*. Viitattu 31.3.2021.
3. ↑  Rybak Natan Samoilovitš *Kratkaja literaturnaja entsiklopedija*. Viitattu 31.3.2021.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Belgia
* Yhdysvallat
* Ruotsi
* Latvia
* Tšekki
* Australia
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* Internet Encyclopedia of Ukraine
* IdRef

 |

 |
Septimania vuonna 537.
**Septimania** tai **Septimanie** oli muinainen alue, joka sijaitsi nykyisen Ranskan kaakkoisosassa, Garonnen ja Rhônen välimaastossa, Pyreneiden ja Cévennes-vuoristojen välissä. Keisari Augustuksen aikana sen asuttivat seitsemännen legioonan (*Septimani*) veteraanit. Alue lienee saanut nimensä veteraanien mukaan, ja nimi säilyi varhaiskeskiajalle saakka. Septimania oli Espanjan visigoottien valtakunnan viimeinen alue Galliassa sen jälkeen kun Klodvig oli ajanut suurimman osan visigooteista pois frankkien valtakunnasta. Tuohon aikaan Septimaniassa oli seitsemän kaupunkia tai hiippakuntaa: Narbonne, Nîmes, Béziers, Maguelonne, Lodêve, Agde ja Uzès (sittemmin Carcassonne). Se vastasi siis suurinta osaa nykyisestä Languedocista. Kun Kaarle Martell oli karkottanut maurit sieltä vuonna 732, miehittivät frankit Septimanian kokonaan vuoteen 768 mennessä. Karolingien aikana Septimaniasta tuli osa Akvitanian kuningaskuntaa, mutta 817 siitä tuli oma herttuakuntansa. Septimania menetti itsenäisen alueen asemansa 800-luvun kuluessa, kun se joutui Toulousen kreivien haltuun.

Lähteet
-------

1. ↑  Septimania *Britannica Academic, Encyclopædia Britannica*. Encyclopædia Britannica inc. Viitattu 1.11.2018. (englanniksi)
**GTS Celebrity Infinity** on *Millennium*-luokan*selvennä* risteilyalus. Aluksen omistaa ja sitä operoi Celebrity Cruises. Alus luovutettiin varustamolle vuonna 2001 nimellä *Infinity*, ja se uudelleennimettiin *Celebrity Infinityksi* vuonna 2007. Kesäkaudella alus purjehtii Alaskassa ja talvikaudella Etelä-Amerikassa, mukaan lukien Chilessä, Argentiinassa, Panamassa ja Uruguayssa. Vuodesta 2013 alkaen alus purjehtii keväisin ja syksyisin Norjan vuonoissa ja Britteinsaarilla.

Ominaisuudet
------------

Aluksella on kaksikerroksinen päivällishuone, nimeltään *Trellis Dining Room*. Aluksella on myös kaksikerroksinen teatteri nimeltä Celebrity Theater. Vuoden 2007 remontin jälkeen alukselle on lisätty monia ominaisuuksia, jotka löytyvät myös *Solstice*-luokan aluksilta, esimerkiksi Cafe al Bacio tai Bistro on Five. Muita palveluita ovat muun muassa merinäköalakahvila, uudet matot ja sisustus, kuten myös viiniravintola nimeltään Cellar Masters.

Galleria
--------

* Celebrity Infinity Alaskassa vuonna 2000.*Celebrity Infinity* Alaskassa vuonna 2000.
* Celebrity Infinity Seattlen Elliott Bayssä.*Celebrity Infinity* Seattlen Elliott Bayssä.
* GTS Celebrity Infinity Acapulcossa*GTS Celebrity Infinity* Acapulcossa
* Celebrity Infinity lähdössä Skagwaystä, Alaskasta 10. heinäkuuta 2012*Celebrity Infinity* lähdössä Skagwaystä, Alaskasta 10. heinäkuuta 2012

Lähteet
-------

1. 1 2  "Celebrity Infinity", May 4, 2011. Luettu 28.2.2013.
**U.S. Cyber Command** **(USCYBERCOM)** on Yhdysvaltain puolustusministeriön alainen asevoimien sotatoimialueen päämaja (COCOM; Unified Combatant Command).

USCYBERCOM suunnittelee, koordinoi ja ohjaa puolustushallinnon tietoverkkojen toimintaa ja puolustusta. Tehtävänä on myös valmistautua ja suunnitteilla sotilaallisia kyberoperaatioita, jotta varmistetaan Yhdysvaltain ja liittoutuneiden toimikyky.

**U.S. Cyber Command** (USCYBERCOM) sijaitsee Fort Meadessa, Marylandin osavaltiossa. Se on Yhdysvaltain 10. sotatoimialueen päämaja. Kenraali Keith Alexander nimitettiin vuonna 2009 johtamaan U.S. CYBERCOM -yksikköä, joka vastaa Yhdysvaltojen sotilaallisista kyberoperaatioista.

Yksiköt
-------

* 2nd Army - U.S. Army Cyber Command (ARCYBER)
* 24th Air Force - Air Forces Cyber (AFCYBER)
* U.S. Tenth Fleet - Fleet Cyber Command (FLTCYBER)
* U.S. Marine Corps Forces Cyberspace Command (MARFORCYBER)

Lähteet
-------

1. ↑  Command History *cybercom.mil*.

Aiheesta muualla
----------------

*
**Laitikkalan työväentalo** oli Pälkäneen kunnan Laitikkalan kylässä sijainnut työväentalo.

Historiaa
---------

Laitikkalan työväenyhdistys perustettiin vuonna 1906. Vuonna 1908 yhdistyksen jäsenluku oli 63, ja se oli Pälkäneen suurin työväenyhdistys. Jäsenmäärä alkoi kuitenkin laskea, ja vuonna 1913 jäseniä oli enää 20. Työväentalo valmistui vapuksi 1910.

Sisällissodan jälkeen keväällä 1919 yhdistys aloitti toimintansa uudelleen. 1930-luvun alussa poliittisen ilmapiirin kiristyminen, lama ja työttömyys vaikuttivat yhdistyksen toimintaan lamauttavasti, ja vuonna 1931 se joutui toteamaan, ettei kokouksia voitu pitää osallistujien vähyyden vuoksi. Talolla järjestettiin kuitenkin myöhemmin 1930-luvulla muun muassa vappujuhla, jossa oli yleisöä noin sata henkeä ja puhumassa kansanedustaja Kaisa Hiilelä.

Uutenavuotena 1933 työväentalon ilmoitustaulua ja ulko-ovea töhrittiin. Vuonna 1938 talo oli käyty "pakkoliputtamassa". Tuolloin talolla ei asunut vakinaisesti ketään (esimerkiksi vahtimestaria) vaan sitä käytettiin vain juhlissa. Talon vaiheista 1930-luvun lopulta eteenpäin ei ole tietoa.

Lähteet
-------

1. 1 2  Vuorensola, Hannu: *Pälkäneen historia 2*. Pälkäneen kunta, 1988. ISBN 951-99956-0-9.
2. ↑  Kansan Lehti *digi.kansalliskirjasto.fi*.  3.5.1937, no 99. Viitattu 7.2.2023.
3. ↑  Kansan Lehti *digi.kansalliskirjasto.fi*.  10.1.1933, no 7. Viitattu 7.2.2023.
4. ↑  Pohjolan Työ *digi.kansalliskirjasto.fi*.  3.5.1938, no 99. Viitattu 7.2.2023.
Gneissi on metamorfinen kivi.
**Metamorfisiksi kivilajeiksi** kutsutaan alkujaan sedimentti- tai magmakivilajeja, joissa on tapahtunut muutoksia tyypillisesti kiderakenteessa tai kemiallisessa koostumuksessa. Metamorfoituneet kivilajit ovat Suomessa yleisiä.

Muutostapoja voidaan ryhmitellä eri perusteilla. *Aluemetamorfoosia* tapahtuu suuressa mittakaavassa mannerlaattojen reunavyöhykkeillä maan kuoressa tapahtuvassa toiminnassa, jossa kiviaines joutuu suureen paineeseen ja kuumuuteen. *Paikallismetamorfoosia* tapahtuu sulan kuuman kiven, magman, joutuessa kosketuksiin kiinteän kiven kanssa, jolloin magmaa ympäröivä kivi vaihtaa kiderakennettaan. Magma voi myös sisältää mineraaleja, jotka reagoivat ympäröivän kiviaineen kanssa kemiallisesti. Paikallisen metamorfoosin lajeja ovat *kontaktimetamorfoosi* (usein lämpömetamorfoosia), *kataklastinen metamorfoosi* eli kiven murtumiseen ja muovautumiseen liittyvä metamorfoosi sekä *shokki-* tai *impaktimetamorfoosi*, jota tavataan meteoriittitörmäyskraattereista.

Esimerkiksi graniitti muuttuu paineessa graniittigneissiksi ja savikivi aluksi fylliitiksi, metamorfoosin edetessä kiilleliuskeeksi ja edelleen kiillegneissiksi tai granuliitiksi tai magmatiitiksi.

Katso myös
----------

* Metamorfoosi (geologia)

Lähteet
-------

1. ↑  Mikko Turunen: Metamorfisten kivien luokittelu *geologia.fi-sivusto*. Viitattu 19.7.2016.
2. 1 2  Kivilajien jaottelu ja syntytavat kaiva.fi-sivusto kaivannaistietoa kaikille. Viitattu 19.7.2016.
3. 1 2  Sari Grönholm (toim.), Reijo Alviola, Kari A. Kinnunen, Kari Kojonen, Niilo Kärkkäinen & Hannu Mäkitie: Retkeilijän kiviopas (pdf) (kivilajien pääluokat eli jaottelu magmakiviin, sedimenttikiviin ja metamorfisiin kiviin lyhyesti sivuilla 44–46) Geologian tutkimuskeskus. Viitattu 19.7.2016.
4. ↑  Yrjö Kähkönen & Martti Lehtinen: Luku 2. Geologian peruskäsitteitä (pdf) (Metamorfiset kivet kappaleessa 2.7, teoksen sivuilla 56-64) *Suomen kallioperä – 3 000 vuosimiljoonaa, ISBN 952-90-9260-1, Suomen kallioperä -teoksen kotisivu*.  1998. Geologian seura.  Arkistoitu 25.2.2012. Viitattu 19.7.2016.

Aiheesta muualla
----------------

* Kuvia tai muita tiedostoja aiheesta **Metamorfinen kivilaji** Wikimedia Commonsissa

* U.S. Geological Survey: Metamorphism (englanniksi)
**Zend Studio** on kaupallinen, PHP-ohjelmointia varten kehitetty ohjelmointiympäristö. Zend Studiota kehittää ja ylläpitää Zend Technologies Ltd. joka on pääkehittäjä muun muassa Zend Enginessä, PHP:n käyttämässä ytimessä.

Historia
--------

Zend Studiosta julkaistiin ensimmäinen julkinen versio (2.6) 20. helmikuuta 2002, jolloin ohjelman sanottiin olevan muun muassa "Ensimmäinen täydellinen PHP:n kehitysympäristö". Version 2.6 ominaisuuksia oli tuki projekteille, tiedostojen hallinta, sisäänrakennettu dokumentaatio sekä kehittyneet koodin täydennys- ja editointimahdollisuudet.

Seuraava merkittävä päivitys tapahtui 19. heinäkuuta 2004, kun Zend Technologies julkaisi version 3.5.0. Zend Studioon tuli tuolloin tuki PHP:n vitossarjan teknisille ominaisuuksille ja ytimeksi vaihtui Zend Engine 2. Muita uusia ominaisuuksia olivat koodimallineet, koodin väritys sekä lukuisat parannukset debuggaukseen.

Ominaisuudet
------------

Zend Studion perusominaisuuksiin kuuluu tuki PHP:n nelos- ja vitossarjan koodin väritykselle ja -täydennykselle sekä tuki XHTML- ja HTML-merkintäkielelle. Lisäksi Zend Studio tukee koodimallineita, ja versionhallintaa varten ohjelmassa on tuki CVS- ja Subversion-versionhallinnalle. Ohjelma sisältää myös sisäänrakennetun tuen phpDocumentorille, javadocin kaltaiselle dokumentointisyntaksille koodin kommenttien avulla. Tietokantoja varten ohjelmalla on näkymätila yleisimmille tietokannoille kuten MySQL:lle, Microsoft SQL Serverille, Oraclelle, PostgreSQL:lle sekä SQLitelle.

Zend Studion ytimenä käytetään Zend Enginen kakkosversiota, ja palvelinyhteyksinä se tukee FTP- ja SFTP-protokollaa.

Kritiikki
---------

Vaikka Zend Studio on ollut markkinoilla useita vuosia, on ohjelmaa kohtaan esitetty vain vähän kritiikkiä. Suurin kritiikki on kohdistunut ohjelman hitauteen, jota Zend Technologies on pyrkinyt korjaamaan aina aika ajoin onnistumatta korjaamaan ongelmaa pysyvästi .

Lähteet
-------

* Zend Technologies Ltd. – Zend Studio (englanniksi)
* VersionTracker – Zend Studio (Arkistoitu – Internet Archive) (englanniksi)

### Viitteet

1. ↑  VersionTracker TechTracker Inc.  Arkistoitu 27.4.2007. Viitattu 11. helmikuuta 2007. (englanniksi)
2. ↑  System Requirements Zend Studio Zend Technologies Ltd.  Arkistoitu 10.2.2007. Viitattu 11. helmikuuta 2007. (englanniksi)
3. ↑  Zend.com Forums Zend Technologies Ltd. Viitattu 11. helmikuuta 2007. (englanniksi)

Aiheesta muualla
----------------

* Zend Technologies Ltd (englanniksi)
**Metasequoia** on 3D-mallinnusohjelma, jonka on kehittänyt japanilainen Osamu Mizuno. Ohjelmasta käytetään usein myös lyhennettä "Metaseq" tai "Meta". Viimeisin versio ohjelmasta on Metasequoia 4, joka on yhteensopiva 32bit ja 64bit Windowsin sekä OS X:n kanssa. Myös ohjelman vanhempi versio Metasequoia 3 on ladattavissa ja versio toimii Windows XP:llä, Vistalla, 7:llä ja 8:lla, mutta Windows 8.1 ja 10 eivät enää tue vanhempaa versiota. 

Metasequoian voi ladata ja asentaa ilmaiseksi, mutta ohjelman ilmaisversiossa joitakin ohjelman ominaisuuksien käyttöä on rajoitettu. Kaikki ohjelman ominaisuudet saa käyttöön hankkimalla siihen maksullisen lisenssin. Metasequoia-ohjelman oikeudet omistaa Tetraface Inc. Metasequoia 4 tarjoaa käyttäjilleen kaksi eriversiota, joista Standard Edition soveltuu hyvin aloittelijoille sekä 3D-mallinnuksen ammattilaisille. Toinen versio EX Edition sopii käyttäjille, jotka käyttävät ohjelman kanssa muuta 3DCG-ohjelmistoa tai 3D-tulostinta.

Ominaisuudet
------------

Metasequoia sisältää kaikki 3D-mallinnuksen perustyökalut ja muokkaustoiminnot. Ohjelman viimeisimpään versioon on myös tehty parannuksia ja lisäyksiä, kuten reiän automaattinen täyttö, putkimaisen polygonin luonti kahden reiän välille sekä kulmien pyöristys. 

Reunojen lisääminen ja poistaminen ohjelmassa on helppoa ja **Armature**-ominaisuudella ohjelmassa voi luoda 3D-malleja keskiviivan mukaisesti. Objektin voi luoda myös määrittelemällä keskiviivan ja viivanleveyden, mikä säästää 3D-mallin luomiseen käytettyä aikaa. Luotua objektia voi myös muokata yksityiskohtaisemmin luomalla sille mallinnettuja valmiuksia. **Bone**-ominaisuudella 3D-mallille voi luoda rangan, joka mahdollistaa muun muassa animaatioiden lisäämisen hahmolle. **Morph**-ominaisuus puolestaan tarjoaa mahdollisuuden esimerkiksi ilmeiden luomiseen 3D-hahmolle. Ohjelman **UV**-ominaisuutta on myös parannettu ja se mahdollistaa automaattisen purkamisen, halkaisun ja kiinnittämisen. Määrittämällä objektin kärkipisteille tai linjoille oikean painon, UV-muokkaus ei vääristä mallin tekstuureja niin paljon. Ambient Occlusion -ominaisuudella ohjelmassa voidaan luoda 3D-mallille haluttu valaistusefekti. Metasequoia tukee myös RenderMan-ohjelmaa.

Ohjelma tukee myös useimpia muiden 3DCG-ohjelmien kanssa yhteensopivia tiedostoformaatteja, kuten DoGA CGA (.suf), AutoCAD (.dxf), LightWawe3D (.lwo), 3D Studio (.3ds), trueSpace (.cob), VRML 1.0 (.wrl), Direct3D (.x), Wawefront (.obj), Rokkaku-Daioh (.rok), POV-Ray (.pov), Autodesk FBX (.fbx), COLLADA 1.4 (.dae), Stereolithography (.stl), Stanford Polygon Library (.ply), three.jo JSON Model Format (.js), Additive Manufacturing File (.amf), Scalable Vector Graphics (.svg) ja MikuMikuDance (.pmd).

Lähteet
-------

*
**Pari mutuel urbain** (lyh. PMU) on ranskalainen hevosvedonlyöntiä järjestävä rahapeliyhtiö. Vuodesta 2010 lähtien yhtiöllä on ollut oikeus järjestää myös urheiluvedonlyöntia sekä nettipokeria. Ne vastaavat kuitenkin vain parin prosentin osuutta yhtiön liikevaihdosta. PMU on perustettu vuonna 1930. Se on Ranskan lainsäädännön mukaan voittoa tavoittelematon yleishyödyllinen yhteisö *(groupement d'intérêt économique)*.

PMU:n omistavat Ranskan raviurheilun keskusliitto *Cheval Français* ja laukkaurheilun keskusliitto *France Galop*. Yhtiöllä on yli 10 000 pelipistettä Ranskassa ja maan merentakaisilla alueilla. Pelaaminen on mahdollista myös internetin kautta. PMU on Euroopan suurin ja maailman toiseksi suurin hevospelien järjestäjä.

Vaikka PMU:lla on yksinoikeus järjestää hevosvedonlyöntiä Ranskassa, yhtiöllä on kuitenkin internetissä toimiva kilpailija, *Zeturf*. Se tarjoaa vedonlyöntiä ranskalaisiin hevosurheilukohteisiin samoilla pelimuodoilla kuin PMU. Ranskalaiset oikeusistuimet ovat todenneet yhtiön toiminnan laittomaksi ja se on siirtänyt kotipaikkansa Maltalle, kuten useat muutkin internetissä toimivat vedonlyöntiyhtiöt.

Suomesta on mahdollisuus pelata viikoittain muutamiin PMU:n järjestämiin ravikilpailuihin Veikkauksen kautta.

Vuodesta 1991 lähtien PMU on sponsoroinut Ranskan ympäriajon pistekilpailua johtavan pyöräilijän pitämää ns. Vihreää paitaa.

Lähteet
-------

1. ↑  *PMU : CA 2010 en progression de 2,6%* Paris Turf 20.1.2011
2. ↑  pmu.fr/entreprise (Arkistoitu – Internet Archive)
3. ↑  Zeturf
4. ↑  *Fintoto siirtyi ennakkopeliaikaan/Ranskan tarjonta lisääntyy* Hevosurheilu 3.10.2011 (Arkistoitu – Internet Archive)

Aiheesta muualla
----------------

* PMU:n kotisivut
**Susanna Lee Hoffs** (s. 17. tammikuuta 1959) on yhdysvaltalainen laulaja, kitaristi ja näyttelijä. Hänet tunnetaan parhaiten The Bangles -yhtyeen jäsenenä.

Elämä ja ura
------------

Susanna Hoffs syntyi 1959 Newport Beachissa Kaliforniassa kolmilapsisen perheen keskimmäisenä. Hänen isänsä Joshua oli lääkäri ja äitinsä Tamar käsikirjoittaja ja elokuvaohjaaja. Nuorena Susanna oli kiinnostunut näyttelemisestä ja baletista, ja hän opiskeli balettia Kalifornian yliopistossa Berkeleyssä. Hän kiinnostui myös uuden aallon musiikista ja perusti veljensä kanssa rockyhtyeen. Sen jälkeen hän tapasi kitaristi Vicki Petersonin ja tämän siskon Debbin lehti-ilmoituksen kautta, ja kolmikko perusti yhtyeen nimeltä The Colours. Siitä tuli myöhemmin The Bangles, joka nousi 1980-luvulla suursuosioon Hoffs keulakuvanaan.

Hoffs esiintyi 1987 äitinsä ohjaamassa komediaelokuvassa *The Allnighter*. Bangles hajosi 1989, ja vuonna 1991 Hoffs julkaisi ensimmäisen sooloalbuminsa *When You're a Boy*. Vuonna 1993 hän meni naimisiin ohjaaja Jay Roachin kanssa. Hoffs julkaisi toisen sooloalbuminsa *Susanna Hoffs* vuonna 1996. Vuonna 1997 hän esiintyi yhtyeessä nimeltä Ming Tea Roachin ohjaamassa komediassa *Austin Powers – kumma jätkä*; yhtye esiintyi myös elokuvan jatko-osissa. Bangles palasi yhteen 1999 ja teki uuden albumin *Doll Revolution* (2003). Hoffs levytti vielä Ming Tean kanssa ja sitten Matthew Sweetin kanssa nimellä Sid n' Susie. Hoffs julkaisi kolmannen sooloalbuminsa *Someday* vuonna 2012.

Hoffsilla on Jay Roachin kanssa kaksi lasta.

Studioalbumit
-------------

* *When You're a Boy* (1991)
* *Susanna Hoffs* (1996)
* *Someday* (2012)

Lähteet
-------

1. 1 2  Susanna Hoffs Billboard.com. Viitattu 12.5.2015.
2. ↑  Paul Lester: The batmitzvah girl who walked like an Egyptian *The Jewish Chronicle Online*.  21.10.2010. Viitattu 6.6.2016.

Aiheesta muualla
----------------

* Kuvia tai muita tiedostoja aiheesta **Susanna Hoffs** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Latvia
* Tšekki
* Australia
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |
Florencio Campomanes, 2008
**Florencio Campomanes** (22. helmikuuta 1927 Manila, Filippiinit – 3. toukokuuta 2010) oli filippiniläinen Maailman shakkiliiton presidentti 1982–1995, politiikan tutkija ja shakinpelaaja. 

Campomanes syntyi Manilassa. Hän suoritti alemman korkeakoulututkintonsa Filippiinien yliopistossa 1948. Sen jälkeen hän opiskeli Brownin yliopistossa Providencessa Rhode Islandilla, jossa hän suoritti ylemmän korkeakoulututkintonsa vuonna 1951. Hän opiskeli myös tohtorin tutkintoa varten Georgetownin yliopistossa Washington DC:ssä 1949–1954.

Campomanes tunnettiin parhaiten Kansainvälisen shakkiliiton (FIDE) presidenttinä. Hänet valittiin tehtävään vuonna 1982, ja hän työskenteli liitossa vuoteen 1995. Hän osallistui useihin kiistoihin, kuten vuoden 1984 maailmanmestaruusottelun keskeyttämiseen ja siihen, että Garri Kasparov ja Nigel Short perustivat kilpailevan shakkiliittonsa, Ammattilaisten shakkijärjestö PCA:n.

Lähteet
-------

1. ↑  Doggers, Peter: Former FIDE President Campomanes dies at 83  3.5.2010. Chessvibes.  Arkistoitu 20.1.2012. Viitattu 3.5.2010. (englanniksi)

Aiheesta muualla
----------------

* Florencio Campomanes ChessGames.com-sivustolla (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Alankomaat

 |

 |